b'\n_START_ARTICLE_\nAjanvietematematiikka\n_START_PARAGRAPH_\nAjanvietematematiikka tarkoittaa matemaattisia pulmateht\xc3\xa4vi\xc3\xa4 ja pelej\xc3\xa4, joita ihmiset harrastavat huvin vuoksi. Niiss\xc3\xa4 k\xc3\xa4ytet\xc3\xa4\xc3\xa4n samaa logiikkaa ja p\xc3\xa4\xc3\xa4ttely\xc3\xa4 kuin matematiikassa. Suurelle yleis\xc3\xb6lle tarkoitetut teht\xc3\xa4v\xc3\xa4t ovat usein helppoja, ja ratkaisun voi l\xc3\xb6yt\xc3\xa4\xc3\xa4 ilman matematiikan erikoistaitojakin kokeilemalla erilaisia vaihtoehtoja. Matemaattisia teht\xc3\xa4vi\xc3\xa4 julkaistaan ajanvietteeksi esimerkiksi lehtien ajanvietepalstoilla._NEWLINE_Ajanvietematemaattisia teht\xc3\xa4vi\xc3\xa4 on monelta eri matematiikan alalta, mutta etenkin geometriasta, lukuteoriasta ja kombinatoriikasta. Yleisi\xc3\xa4 teht\xc3\xa4vi\xc3\xa4 tai pelej\xc3\xa4 ovat esimerkiksi sudoku, taikaneli\xc3\xb6t, soluautomaatti, laatoitusteht\xc3\xa4v\xc3\xa4t, tulitikkujen siirtelyteht\xc3\xa4v\xc3\xa4t, pakkausongelmat ja alueen jakamisteht\xc3\xa4v\xc3\xa4t._NEWLINE_Jotkut pit\xc3\xa4v\xc3\xa4t ajanvietematematiikkaa keinona her\xc3\xa4tt\xc3\xa4\xc3\xa4 oppilaissa kiinnostusta matematiikan opiskeluun.'